bg ky fr cs mk ky ky ky ky ky ky ky ky ky kk ky ru ky ky ky kk ky ky ky ky ky ky ky ky ky ky ky ky ky ky ky ky ky tt ru ky ky ru ru ru ru ky ky ky ky ky ky ru ru ru ru ru ky en ru
"De-факто", 20.05.08 - 10-бет: Крим саптар..•
Небересиндей кызга кол салган эргул
Пайгамбар жашына келсе да акылынан адашкан карылар көбөйдү. Кечээ жакында Талас шаарынын элүү тогуз жаштагы тургуну сегиз жашар кызды зордуктоонун аракетин кылган. Кенедей кызга үстөмдүк жасап, күч колдонуп, арам оюн ишке ашырам деген зөөкүрдүн тилегин таш капты. Анткени жардам сурап чыркырап жаткан кызды айылдаштарынын бири куткарып кеткен. Мындай окуянын болгонун ИИМдин басма сөз кызматы билдирди. Учурда Таластын тургуну укук коргоочулардын колуна түшүп, бул боюнча анын үстүнөн кылмыш иши козголду. Тергөө иши жүрүп атат.
Алты жашар кыздын убалы уктатпасын
Аңгилик кылып, күнөөсүз кыздардын убалына калган зөөкүр эркектер күч алды. Милиция кызматкерлерине Бишкек шаарынын "Учкун" жаңы конушунан алты жаштагы кызды зордуктап кеткени тууралуу маалымат түшкөн. Маалыматты алары менен окуя болгон жерге барып, жеткинчек кызды медэкспертизадан текшертип, кылмышкерге издөө салууга өтүшкөн. "Кылмыш кырк жылда билинет" дегендей изи суубай эле эртеси Жалалабат облусуна караштуу Казарман айылынын тургуну 27 жаштагы кылмышкер кармалды. "Колуң менен жасаганыңды мойнуң менен тарт" деп темир тор артында олтурган чагы.
Он жетинчи май күнү Балыкчы-Чолпоната- Каракол авто жолунда, Түп району менен Николаевка айылынын ортосунда жол кырсыгы болгон. Анда Аксуу районунун Шапак кыштагында жашаган 19 жаштагы Н. Турусбеков башка бирөөнүн машинесин сурабай айдап чыгып, маңдайынан чыккан машине менен сүзүшкөн. Кырчын курактагы жигит машиненин ээсине эмне деп жооп берерин билбей, үйүнө келип эмне кылаар айласын таппай асынып өлүп алган. Бул боюнча изилдөө иштери жүрүп атат.
Бирөөгө зар, бирөөгө кор заман деген ушу. Кудайдан тилеп балалуу боло албай жүргөндөрдү көрүп бооруң ооруса, төрөп баласын таштап кеткендерди көргөндө жакаңды карманасың. Ысыккөл районунун Бөкөмбаев айылында жайгашкан "Темир Уста" ОсООсунун имаратындагы ажаатканадан жаңы төрөлгөн, азиат улутундагы кыз бала табылган. Бул жыл башынан берки таштанды наристелердин он бешинчиси. Табылган кызды милиция кызматкерлери райондук төрөт үйүнө жеткиришкен. Ушул бойдон иш каралбай калган жок. Тиешелүү иликтөө иштери башталды.
Баткен облусунун Лейлек районундагы Исфана айылынын тургуну 75 жаштагы карыя башына катуу нерседен сокку жеп, ошондон улам каза болгону аныкталган. Бул кылмыш иши боюнча райондук укук коргоочулар аталган кыштактын 28 жаштагы тургунун күнөөлүү деп кармап кетишкен. Ал келин каза тапкан карыя менен чогуу жашачу. Күч органдарынын баамында, ал карыя менен уруша кетип, катуу нерсе менен башка чаап салган. Ошондуктан күнөөкөр аталган келиндин үстүнөн "Денсоолукка зыян келтирип, адам өмүрүнө кол салган" деген айып коюлуп, кылмыш иши козголду. Учурда тергөө иши жүрүп атат.
Шүүдүрүмдөй кыз боздотуп кетти
100 миң сомум болсо сизге эмес, Назиранын апасына бермекмин!
"Курманжан датка" атындагы фондунун төрайымы
"De-факто" гезитинин 24-апрель 2008-ж. №27 санына жарыяланган "Шүүдүрүмдөй Назира боздотуп кетти" макаласына жана ички иштер министри М.Т.Конгантиев, башкы прокурор Э.Р.Сатыбалдиевге жазган ачык катыңыз боюнча төмөндөгүчө түшүндүрмө беремин.
"Кырсык каш кабактын ортосунда" деген сөз чын экен. 9-апрель күнү фирмадан айдоо үчүн берилген "Джип" автомашинасы менен Алай районуна жумуш менен барып, кайра келе жатып айылдагы үйүмдөн 7 кап картошкамды алганга келгемин. 11-апрель күнү эрте менен "Джиптин" бензини түгөнүп калгандыктан, ичиндеги картошканы түшүргөнгө да мүмкүнчүлүк болбой , агамдын машинасын оңдоткончо, бензин алып келем деп үйдөн чыгып кеткемин. Аялым Карасуу базарына кеткен эле. 12 жашар уулум өзү жалгыз үйдө калган болчу. Үйдө отуруп "Джиптин" запасной ачкычын таап алып, машинаны ачып, музыка угуп отурса, бир классташ баласы келип "машинаңды айдатбайсыңбы" деп сураныптыр. "Атам көрүп калса урушат, анан бензини да жок" десе ал бала үйүнөн 50 сом алып чыгып, 1,5 л бензин куюп, анан экөөлөп машина менен үйлөрдү аралап айланып келиптир. Кайра келип ордунда отурушса, өздөрүнөн бир жаш улуу болгон кыздар Малика менен Назира келип бизди мектепке жеткизип койгула деп суранат. Назиранын үйү биз жашаган үйдөн бир топ алыс болчу. Бирок баарыбыз Оштогу авиагородокто турабыз. Балдар макул болуп кыздарды алдыңкы орундукка отургузуп мектепке алып барышат (мектеп жакын эле жерде). Назира ошондо "Сабак башталганча бир аз убакыт бар экен, бизди аэропорт жакка ойнотуп кел" деп суранат. Чоң жолго түшүп аэропортту көздөй бара жатканда машинанын дөңгөлөгү жарылып, башкара албай калып автокырсыкка кабылышкан.
Мага саат 11.30да телефон чалышты, кырсык болгон жерге келсем, балдардын баарын ооруканага алып кетиптир. Менин уулум менен Малика жеңил жарат алгандыктан 10 күнгө жетпей ооруканадан чыгып кетишти. Уулумдун классташ баласы эч нерсе болбогондуктан ооруканага деле жаткан жок. Назира башынан оор жаракат алгандыктан 8 күн дегенде каза болуп калды.
Урматтуу Жылдыз эже , сиз журт башында , эл башында жүргөн кишисиз. Мындай окуяларда эки адам араздашкан жерде ортого түшүп, калыс болуп жараштыра турган адамсыз. Мен сизди телевизордон көрүп, "Курманжан датка" фондусунун төрайымы катары сизди дал ошол Курманжан датка энебизге окшоштуруп, өтө чынчыл, калыс, көрөгөч аял деп мактап, сизге таазим этип жүрчү элем. Курманжан датка энебиз өз баласын дарга асып жатканда "Балам, башыңды бийик көтөрүп, өлүмгө тике карагын" деп бастырып кеткенин билесизби. Сиз өзүңүздүн ушундай сапаттарыңыздын бардыгын көрсөтө алган жоксуз. Анын ордуна бир топ калп сөздөрдү кошуп, милиция кызматкерлерин каралап, бир топ гезиттерге жазган макалаңыз окуган кишилерди иренжитип, өзүңүздүн чыныгы жүзүңүздү мага окшоп билбей жүргөн адамдарга ачып-көрсөтүп бердиңиз. Сиз жазган макаланын ичиндеги далилденбеген сөздөргө тагыраак маалымат берүү үчүн ушул катты сизге арнап жазууга туура келди.
1.Сиз жазып жатасыз: "Джип" машинесинин ачкычын уулуна берип, ардайым май куйганга жөнөтүп, улуулар кой десе болбой жүргөн экен" деп.
Жооп: Мен машинанын ачкычын балама ар дайым берейин десем, ошол бере турган машина эмес, машиненин ачкычы да менде болгон эмес. Менде машина болбосо, анан кантип ачкычын балама берип жүрдүм экен. "Джип" машинесине отурганыма болгону 3 күн болгон. 9-апрелде алдым. 10-апрель күнү жумуштар менен Алайга кеттим, түн бир убакта келгенмин. 11-апрель күнү бул кырсык болуп жатпайбы.
2.Атамбаев Назиранын апасына жана Ж.Жолдошевага ачык эле мындай деген: "Мен ошол эле күнү милицияга "пара берип койгонмун, мени эч ким жоопко тарта албайт" деп.
Жооп: Мен милицияга пара бердим дейли. Анан мен кантип эле Назиранын апасына же айтканга киши түгөнүп калгансып Ж.Жолдошевага "Мен милицияга пара берип койдум" деп айтмак элем. "Башка бирөөлөрдөн уктум" десеңиз да бир аз чындыкка жакыныраак болмок. Ушунчалык акылсыз сөздү кантип жаздыңыз экен. Азыр райондук милициядан кийин облустук ички иштер бөлүмү, областтык прокуратура кызматкерлери тергөө амалдарын жүргүзүп жатат, сиздин оюңуз боюнча булар да пара алды деп ойлойсузбу?!
3.Кырсык болгон күнү капитан Мадумаров Атамбаев менен жолугуп, кыздын энеси менен жолуккан эмес. Жалгыз бой эне экенин билген соң кыз кандай абалда экенин да сурап койбостон, "алардын артында бирөө барбы же жокпу" деп сураган.
Жооп: Кырсыктан кийин милиция кызматкери Мадумаров ооруканага келип, менин уулумдан жана Маликадан көпчүлүктүн көзүнчө эле түшүнүк кат алган. Кыздын апасы Дамирага жолуга албагандыгынын себеби, ал убакта Дамира Казакстанда коммерция кылып жүргөн экен. Дамиранын жалгыз бой экендигин милиция эмес, биз деле билген эмеспиз. "Алардын артында бирөө барбы же жокпу?" деген сөздү Мадумаров кимден сурады экен, баарыбыз эле бири-бирибизди биринчи жолу көрүп турган болсок. Бул сөздү далилдеп туруп анан сүйлөсөңүз жакшы болмок. Менин милиция кызматкерлерине эч кандай доом жок, алар өз учурунда оперативдүү кырсык болоору менен келишип, өздөрүнө тиешелүү жумуштарын жасап кетишкен.
4.Күнөөсүн мойнуна албай, азаны тең бөлүшмөк тургай , тоготпостук кылып, мазакташ адамдыкка жатпайт.
Жооп: Урматтуу Ж.Жолдошева, бала баарынан кымбат, ушул окуя болгонуна биз үйбүлөбүз менен кудайдын алдында, Дамиранын алдында чоң күнөөкөр экенибизди сезип жатабыз. Дамиранын адамкерчилигине, анын токтоолугуна миңден миң ирет ыраазычылык билдирем. Дамиранын эмне талабы болсо, мен колдон келишинче аткарууга дайым даярмын. Кырсык болгон күндөн күн-түн дебей аялым экөөбүз Дамиранын жанында ооруканада бирге болдук. Бүтүндөй баардык дары-дармектин, оорукананын, Бишкектен сиз алып келген профессордун жана өзүңүздүн чыгымдарыңызды, сиздин бир тууган иниңиз аркылуу төлөп бердик. Похорондун чыгымдарын да биз көтөргөнбүз. Бул нерсени мен эч качан эч кимге айтпайт болчумун, өзүңүз козгоп "азаны тең бөлүшпөйт" дегениңизден чыгып кеткен сөз. Иниңиздин ажырашып, бөлөк жашаганына он жылдан ашыптыр. Он жыл ичинде сиз кабар алып же материалдык жардам берип деле койбоптурсуз. Фондуңуздан деле кайрымдуулук кылсаңыз болмок. Бүгүнкү күндө Дамиранын жашоосу жана анын кошуналары күөб болот го деп ойлойм.
Ж.Жолдошеванын бул ишке эмне мынчалык күйүп жаткандыгынын себеби башкада.
13-апрель күнү али Назиранын көзү тирүү учурунда мени чакырып: "Сага эки саат убакыт берем. 100 миң сом акча таап келип мага бересиң, мен саат 18.00дө Бишкекке учуп кетем. Таап келбесең органдын баарын тизип коемун, орган менин колумда" деди. "Мен өзүм айдоочу болуп иштесем менде андай акча жок, ал үчүн айылдагы үйүмдү сатуум керек болот экен" десем, "Ал сенин проблемаң" деп коюп басып кетти. Ошентип шаардын көрүнгөн жеринен акча издеп жүрсөм , звонок чалып, эмне болду, таптыңбы?" деди. Таба элегимди айтсам "анда өзүңдөн көр" деп телефонду өчүрүп койду.
Урматтуу Ж.Жолдошева, сиздин 100 миң сом сураганыңыз бул рэкеттик деп ойлойм. Ошончолук күйөт экенсиз, Назиранын көзү өткөндө же ушул күнгө чейин деле туугандык парызыңызды аткарып, бата түшүрүп кетсеңиз болмок. Өлгөн кишиге акчанын кереги жок. Куран гана керектигин мусулман баласы болгондон кийин аны менден жакшы билсеңиз керек.
Мен сиз сураган акчаны тапсам, сизге эмес, Назиранын апасы Дамирага бергеним туура болот го деп ойлойм. Назиранын жаткан жери жайлуу, топурагы торко болсун дегенден башка арга жок. пенденин колунан башка эч нерсе келбейт.
Сизди урматтоо менен, Б.Атамбаев
► Бул айылда негизинен кыргыз гезиттери
электрондук тиркеме түрүндө жарыяланат.
► Архивге, емейлге жана редакцияга шилтемелер
ошол гезиттин башбарагында берилген.
► Жеке макала жарыялоого буйрутмалар кабыл алынат.
► На сайте публикуются в основном кыргызскоязычные газеты в виде электронных подшивок данных газет.
► Ссылки на архивы, емейл и данные о редакции
указаны на главной странице конкретной газеты.
► Принимаются заказы на публикацию частных статей.
Алган материалга шилтеме бериңиз!
◄ © J.Janyzak, Kyrgyzstan ►
Ссылки на взятые статьи обязательны!